Cesarhanmun/geonobi-data huggingface dataset:
地名: 慶源 (咸鏡道, 都護府)
年: 1432.0

○兵曹啓: "石幕上平, 造築石城, 稱爲寧北鎭, 差遣節制使, 以在前鏡城正軍守城軍及龍城留防軍定屬, 鎭屬奴婢則以慶源、鏡城住公處奴婢定屬, 不足則換私處奴婢以屬, 分番立役。 鏡城郡陞爲都護府, 置判官, 以寧北鎭節制使兼差; 都護府使判官, 則仍在古鏡城, 專治民事, 節制使兼管其事, 有無相資。 又築石城於龍城, 每於春秋, 令都節制使率軍赴防, 以爲聲援。" 從之。

○壬辰/上護軍任孝信往咸吉道, 輸軍糧于張童兒。 頭目千戶李讓, 與孝信言: "斡朶里指揮凡察, 告使臣云: ‘聖旨內, 楊木答兀所擄唐人, 令刷送朝鮮。 吾等交易使喚奴婢及作妾人等, 逃至慶源、鏡城界者, 悉還中國。 因此吾輩無使喚之人, 故不得已將虜掠慶源、鏡城、甲山、閭延之人, 爲奴使喚矣。 且吾等族親在婆猪江等處, 將往以居。’ 使臣答云: ‘朝鮮殿下敬事朝廷, 唐人入境, 則雖三歲小兒, 悉皆送還, 獨於汝等不然乎? 何含怒也?’ 凡察不服曰: ‘要奪朝鮮人物, 以報吾讎。’" 又野人千戶月下來謁使臣, 謂孝信曰: "吾輩奴婢逃至慶源者, 依唐人例入送中國, 甚不可也, 然我則不怨。 凡察怨其妾女被奪, 常欲報讎。" 孝信至咸興謁昌盛, 盛怒曰: "汝何不盡輸軍糧于大張, 而妄稱吾語? 何不與歸孔州, 頭目等僕馬? 何不許頭目, 率行小通事而留之慶源乎?" 令脫孝信帽, 將打之, 賴接伴使盧閈及監司金孟誠等營救, 乃止。
地名: 慶源 (咸鏡道, 都護府)
年: 1434.0

○兵曹據慶尙道監司關啓: "慶源府、寧北鎭入居自募人內, 有病及遭喪者, 待秋入送, 其逃亡子息奴婢, 亦於秋成入送。" 從之。

○咸吉道監司金宗瑞啓: "慶源則擧邑移排, 故人物亦皆入居, 鏡城則還爲知郡, 仍存其號, 不可盡徙軍民, 宜擇鄕吏日守官奴婢壯實者及壯實正軍五百五十名入居。 其雜色軍守城軍共計三百十戶, 使之存留, 不失官號。 各官鄕吏日守, 各守其官, 不可入居也。 且土豪及諸處伴儻, 若幷抄定, 則人心浮動, 待入居事定後刷出, 以補入居正軍之闕。 "令議政府六曹議之。 議曰: "依所啓施行, 但土豪及伴倘, 竝令抄定, 以固遷徙之心。" 從之。

○咸吉道監司啓: "慶源府、寧北鎭新設四站吏, 江原道嶺東驛吏三丁爲一戶, 刷出六十戶, 每站各屬十五戶。 助役奴子, 則以道內公處奴婢, 每站各屬十戶, 位田則依他給之。 初年馬匹補添, 則刷出道內牧場兒馬、不字雌馬及神布魚鹽, 隨宜給之。" 令議政府六曹議之。 僉曰: "嶺東各驛、咸吉道各驛, 時立人吏馬匹之數, 令其道監司, 覈實啓聞後更議。 其助役奴子及位田折給、馬匹補添等事, 依所啓施行。" 從之。

○咸吉道兵馬都節制使報兵曹曰: "去庚寅年, 野人寇慶源、鏡城等地, 虜去人民爲奴婢使喚。 土地隔遠之時則已矣, 今設巨鎭, 逼近野人之境, 被虜唐人連續逃來, 我國被虜之人, 無一逃來者, 必是安業住居無還心。 若不此時刷還, 非唯野人無所戒, 我國賤口効此而背國潛從者, 有之矣。 乞皆刷還何如? 令三議政及河敬復、沈道源等議之。 僉曰: "待北方城郭完固、居民安業、兵力有餘, 然後徐觀其勢, 更議何如?" 從之。
地名: 慶源 (咸鏡道, 都護府)
年: 1435.0

○咸吉道都觀察使鄭欽之、都節制使金宗瑞等, 據贊成事何敬復書, 逐條議啓: 一。 移都節制使營於鏡城, 兼任守令便否, 則自富居城至會寧、寧北、孔州, 相距各百五十餘里, 至慶源百八十餘里。 會寧有變, 則由釜回行兵; 寧北、慶源有變, 則由綠野峴行兵; 孔州有變, 則由義尙行兵, 皆是要衝之地。 自鏡城至寧北、會寧、孔州, 各距二百四十餘里, 慶源二百七十餘里, 道路遙隔, 脫有事變, 難急赴援。 若以供億輸轉等項, 不緊小弊, 遽棄救援便近富居完城, 無故退排於幾百里之鏡城, 則有乖防禦大體, 仍舊爲便。 一。 寧北、孔州附近土地割屬, 使僉節制使, 兼任守令便否, 則上項寧北、孔州, 只設營鎭, 無土地人民, 故防禦支待等事, 日漸疎虞, 宜依敬復獻議, 寧北鎭附近各里四百戶割屬, 稱爲郡僉節制使, 兼差知郡事; 孔州附近各里三百戶割屬, 稱爲縣僉節制使, 兼差知縣事。 寧北鎭則曾給奴婢七十口, 孔州則前此假屬奴婢十二口, 今加給五十口, 竝許以正軍餘丁, 依本道他官例, 量定鄕吏。 一。 慶尙道沿邊米&#x25E34;漕轉事, 則倘或今年不稔, 須令江原道租稅及國庫米二萬石, 次次移轉于安邊府, 道內各官租稅, 亦以次輸入於北道各官, 以備糧餉。 一。 移寧北鎭城於洞源主山及會寧、慶源, 各里人民, 如遇小小聲息, 毋聚邑城, 各保木柵等事, 若移築邑城, 而於賊人來路相望之地東那丹月下、西吾弄草峴兩處, 置把截, 其間有三百餘戶可耕之陳地, 待後年改築石城時, 移設爲便。 其遇聲息, 毋聚邑城, 亦依所啓施行。 一。 慶源、會寧沿邊小堡, 人民聚會, 賊若大擧, 出其不意, 先圍邑城, 使不得出援, 而分侵小堡, 則小堡必不能支, 誠爲可畏。 然無小堡, 而聽民散居, 則易啓戎心, 彼必乘機連侵, 本國人民, 亦欲報復, 互相侵掠。 如此則非但人心搖動, 恐因此生變。 且木柵, 今當完固, 未可遽撤, 藩籬姑仍其舊何如?" 皆從之。
地名: 慶源 (咸鏡道, 都護府)
年: 1436.0

○先是, 本國被虜人波豆ㆍ南子ㆍ上佐等, 刷還便否, 令咸吉道監司鄭欽之、都節制使金宗瑞、判慶源府事宋希美、判會寧府事李澄玉等擬議以啓。 至是, 澄玉等議: "請勿刷還。" 金宗瑞議曰: "凡諸施措, 先觀其勢而圖之, 事有濟而終無弊。 今北方待野人之勢, 與古頓殊, 新設四邑, 雜處野人, 出入同之, 故臣在會寧時, 斡朶里也叱大來告曰: ‘朝鮮人願爲吾家雇工人者, 恐都節制使不許。’ 臣答曰: ‘歸者納者, 兩俱有罪也。’ 叱大恐懼叩頭而退。 間二日, 斡朶里
              伊郞哈又來告: ‘朝鮮人, 有願爲吾家雇工人, 願都節制使許之。’ 臣答之如初, 今有孔城
              安末巾, 爲野人雇工人, 事覺推覈。 以此觀之, 平民尙有從彼之心。 官奴驛子私奴僕之輩, 苦於賤役, 投彼求閑, 勢之必然。 去甲寅冬, 會寧官婢古未, 曾爲赴防軍士之妾, 尙且棄而投野人之家, 野人獲而來告, 此其一驗, 禁防不可不嚴也。 然本國女被虜爲野人之妻, 男被虜爲野人之奴者, 皆受制於人, 不得出入耳, 其不還本國之罪可恕。 本國若强推還, 則彼必生厭, 構釁可慮, 依舊勿推之議固善。 初雖被虜, 連婚野人, 任意生業, 出入自由, 又與我疆咫尺居生, 而避重就輕, 甘心從彼, 不還本國者, 其情無異於潛從他國者。 知而不推, 則誠恐我國邊民從而効之, 末流難禁。 且波豆言曰: ‘波豆及南子、得夫等三兄弟, 一時被虜之後, 因見母及兄弟, 累經龍城、鏡城, 往來朱村。 又得夫曾歸遼東, 受百戶職, 仍居遼東。’ 其厭憚賤役, 投彼之閑, 從可知矣。 其上佐者, 訊之野人, 推之會寧, 皆曰: ‘未知誰何。’ 波豆則今已還本土, 母子完聚, 南子則凡察已先告之, 問其置處, 佯若不知, 置而勿推, 尤爲勢難。 得夫則已歸遼東受職, 非臣所敢妄議。 若曰生釁可慮, 則野人竊一牛馬者, 邊將卽皆捕獲, 拘繫囹圄, 拷訊決罰, 暫不寬假, 今已有年矣。 野人豈不厭怨乎? 然垂頭就獄, 莫敢誰何者, 徒以畏服我勢之强, 而不敢動爾, 何獨易於制竊盜, 而難於招還賤口乎? 如此邊事尙密, 不宜使彼我人民知之。" 鄭欽之議曰: "國家新設四邑, 沿江守要, 據彼巢穴。 近境野人及江北散處野人等, 外雖順服, 內實疑貳, 潛懷去就, 觀國家待己之勢, 以爲向背之地, 此誠邊境安危之機, 不可不察也。 四邑新徙城堡未築, 公私俱匱, 當此之時, 二十七年之前被虜人口, 責以忘親背國, 遽令刷還, 彼若含怨, 轉相扇動, 邊釁一開, 其害有不可勝言者, 今雖盡數推還, 不足爲武。 儻或推刷, 彼若違避, 傷損威重, 爲害必深, 悔將何及? 但南子則凡察旣已先告, 據理開說, 俾之還本, 彼必不得已而還之, 其餘被擄人口, 恐不可遽令刷還, 爲今之計, 莫若嚴我國人民, 從彼之法, 待四邑城堡畢築, 蓄積粗備, 邊境稍完, 彼人深服, 然後漸以推還, 亦未晩也。 欲速則不達, 見小利則大事不成, 伏望上裁。" 從欽之議。

○議政府據刑曹呈啓: "巖泰、珍島流置再犯竊盜人等, 曾命分屬沿邊各官, 永爲官奴, 今依此例, 亦於咸吉道
              慶源以南、平安道
              熙川以南各官定屬。" 從之。
地名: 慶源 (咸鏡道, 都護府)
年: 1437.0

○戊戌/御勤政殿受朝。 伐引住兀良哈都指揮僉事都兒溫等五人來朝, 忽剌溫都督乃要昆所遣指揮亏將介等六人、都督伐兒哥所遣都指揮吾寧應哈等六人亦隨班。 上引見都兒溫、亏將介、吾寧應哈等三人於殿內曰: "險遠道路, 艱苦出來。 汝輩前此不曾朝見, 今乃來朝, 甚嘉之。" 都兒溫對曰: "忽剌溫酋長喜前日放還朴多弄哈、無伊應哈等, 送人於我曰: ‘今欲遣使以通歸順之意於朝鮮, 汝其勿禁護行。’ 我是以率來。" 上曰: "已知汝意。" 都兒溫曰: "前日兀狄哈侵慶源、會寧而還, 我要中路, 奪其馬三匹及人口, 遂有嫌隙, 故至今未得來朝。 今無兀狄哈聲息, 且雪未降氷未合, 故乃出來, 欲及雪降氷凍前還歸也。 且欲歸順者, 非獨兀剌濫, 北方深處種類, 亦皆將有歸順之心矣。" 上曰: "汝意好, 予具悉之。" 都兒溫曰: "我兀良哈等或居於伐引, 或居於水下部落, 隔遠散居, 故水下被寇, 則伐引不及救援, 請欲聚居于伐引。" 上曰: "汝輩之事, 予不當布置也。" 都兒溫曰: "各處部落, 欲會居一處久矣。 然諸鎭禁之曰: ‘汝安接已久, 何故一朝棄舊居?’ 是以不能擅便, 敢來啓也。" 上曰: "已知。" 都兒溫又曰: "我輩元無奴婢, 所得役使之人, 投于貴國, 貴國不還, 我輩恨之。 乞今後隨卽發還。" 上曰: "投來者是中國之民, 則我國安能擅自進退乎?" 都兒溫但俯伏扣頭, 不能對。 上曰: "汝輩勞苦上來, 姑且就舍。" 竝賜衣服笠靴, 又賜都兒溫靴馬。
地名: 慶源 (咸鏡道, 都護府)
年: 1440.0

○義禁府啓: "黃保身盜用雜物, 計贓三十三貫, 請依律杖一百, 流三千里刺字。 閏伊當推問之時, 乃曰: ‘保身所盜之物, 當推鞫保身可也, 不宜鞫妾。’ 請依妻妾告夫律, 杖一百徒三年。" 上以保身乃喜之子, 特加優容, 只杖一百免刺, 贖流三千里; 閏伊只杖一百, 屬爲咸吉道
              慶源官婢。
地名: 慶源 (咸鏡道, 都護府)
年: 1442.0

○咸吉道都節制使金孝誠馳啓: "今承傳旨, 慶源屯田便否, 臣反復思之, 新設之邑, 非唯境連虜地, 雜處野人, 變在朝夕, 宜多畜糧餉, 今官庫所儲與民間所備, 竝皆不足。 前節制使李世衡請置屯田, 儲備糧餉, 甚合時宜。 請抽慶興、慶源、穩城、鍾城、會寧次正軍及富居縣守城雜色軍共五十人, 輪次耕(懇)
                〔墾〕
              , 其耘鋤收穫, 又以北靑騎船軍六十人。 如其不足, 則抄北靑以北各官所居各司奴婢, 除身貢, 依籍田農軍例, 輪番役之。 農器則以吉州以南各官會計付雜物, 隨宜貿易。 又以公廉勤謹人, 擇定監考, 全掌諸事, 令慶源節制使監掌考察, 仍依且耕且戰之法, 官無事之日, 遠斥候, 謹烽火, 愼烟臺間(渫)
                〔諜〕
              , 守其要害。 又領餘軍, 以助不足何如?" 下議政府議之。 黃喜、皇甫仁、李叔畤議曰: "置屯田備糧餉, 合乎時宜, 雖云良策, 古之屯田, 以防禦士卒, 當有事時則行兵且戰, 當無事則休兵且耕, 非役以他人, 故弊不及於民也。 今之屯田, 以次正軍及各司奴婢, 輪番耕穫, 其齎糧往來之苦、自家廢農之弊, 誠不少矣。 莫若待其新徙邊民安生樂業然後更議施行。" 申槪、河演議曰: "今當邊方糧餉不敷之時, 屯田之策, 不可不慮, 願令試驗。 然不可役以騎船軍及北靑以北各司奴婢也, 姑役以旁近之官各司奴婢與無軍役之人, 以試便否爲便。" 上遂傳旨本道觀察使鄭甲孫曰: "予惟黃喜等之議, 似爲得策。 雖然若旁近各官, 或有入番人吏日守及各差備人可以量數刷出供役者, 則有可行之理矣, 不然則不若不爲之爲愈也。 卿其廣行訪問, 商搉便否以啓。"
地名: 慶源 (咸鏡道, 都護府)
年: 1447.0

○癸酉/議政府據戶曹呈啓: "竊稽諸司奴婢身貢之法, 所耕田收稅一石以上全貢, 一石以下半貢, 十卜以下無所耕者全除。 損實諸道, 已依此例行之。 其試行貢法之道則所居州縣下下年免貢, 下中年半貢, 下上年以上全貢。 且全貢之數, 木緜布則二人納一匹, 緜紬三人一匹, 正布獨納一匹。 然守令於收貢之時, 木綿緜紬, 人自各納, 故未滿一匹而納半貢者, 亦如之, 尺寸分裂, 未成貨匹, 不中於用。 自今正布外木緜緜紬, 皆以全匹計納, 其未滿一匹者, 以正布折納。 又東西兩界極邊閭延、慈城、慶源、鏡城、富居、甲山等地散居奴婢之數不多, 其身貢納于所居州縣, 以備糧餉。" 從之。
地名: 慶源 (咸鏡道, 都護府)
年: 1450.0

○司憲府啓: "李迹、金世敏、李賢老、尹培之罪, 不可蒙赦, 請收成命。" 又曰: "宦官徐盛代、崔浥, 交結大臣, 蒙蔽聰明。 世敏、賢老等聽宦官之請, 越法除授, 竊弄權柄, 人臣之道, 莫大於此。 李迹罵詈祖父之罪, 亦人子之大惡也, 皆不可赦。" 上曰: "予初疾劇, 以東宮之請而頒赦, 其時無一人言其不可者, 今疾愈矣, 而始言其不可。 以爲已愈, 可以言乎? 得非無禮乎? 若等, 後生, 不知變通也。 大司憲, 大臣也, 何乃敢爲如此無禮之事乎! 赦宥非因他事, 予故也。 如此來言, 吾甚慙焉。" 賢老性輕佻險僻, 惡人勝己, 粗識古今事變, 解屬詩文, 兼通雜術, 諂付安平大君, 事之如奴隷。 人或忤意, 必浸潤譖之, 使聞于上, 朝士側目畏之。 以兵曹正郞參詮注, 多受賄賂, 門庭如市, 驕傲之氣, 見於面目, 人疾之如仇讎。 迹曾以罵父, 移慶源, 至是以其甥寵僧信眉之請, 遂赦之。
地名: 慶源 (咸鏡道, 都護府)
年: 1461.0

○都體察使韓明澮馳啓: "諸鎭來順野人具錄居處姓名于後。 鍾城鎭來順阿赤郞貴住大護軍多伊乃等三十四人、吾治安住大護軍浪時波兒赤等二十五人、伐引住大護軍者邑同介等十三人、廬包住指揮忘乃等六人、甫伊下住指揮阿時應哥等二十五人、者古住指揮亏奴哈等三人、尙家下住指揮也吾巨等三十二人、毛里安住萬戶阿下等十四人、汝土別羅住司直高古等二人、朴加別羅住指揮回以歹、下伊亂住阿仁歹哈等四人、斜地住指揮也吾乃等二人、者添別羅住阿所應哥。 會寧鎭來順東良住忘乃等七人、河州住大護軍充尙等三人、吾治安住指揮阿奴等六人、蒙古家舍住指揮阿厚等八人、朴加別羅住指揮伊郞哥等十一人、伐引住指揮阿弄哈等二十七人、斜地住副萬戶也吾乃等四十三人、甫伊下住指揮項哥等四人、仇羅住頭事伊良哈、毛里安住指揮王家奴等二人、下兒看住指揮迂稱哈等五人、廬包住副萬戶豆尙可等九人、無乙界住指揮時應仇等十八人、上甫乙下住司直愁加應哥等四人、阿赤郞貴住指揮班車等七人、者邑歹家舍住學生茂郞哈等三人、諸羅耳住指揮羅相哈等三人、源東良住指揮可陽其等三人、檢天住副萬戶斜奴等三人。 穩城鎭來順伐引住大護軍班車等十人、阿赤良貴住河兒乃等三人、無兒界住上護軍汝應哥。 慶源鎭來順阿赤郞貴住護軍大舍等九人, 摠三百四十五人。"
地名: 慶源 (咸鏡道, 都護府)
年: 1463.0

○壬寅/先是, 中外號牌已成, 上慮其未精, 更作事目。 "一, 號牌依《大典》, 改其體制,
                【堂上官用象牙, 長三寸五分、廣一寸一分, 牛骨、鹿角通用。 三品以下至賤口用雜木, 長四寸、廣一寸五分, 用營造尺。】
               以乙酉年十二月晦日爲限更始。 京中漢城府、外方都會所必備三員,
                【守令一人、敬差官一人、分臺一人。】
               大君以下奴子必準賤籍給牌。 一, 諸邑守令等不能親到都會所, 擇解事前銜朝官遣之。 一, 兩界若鍾城、穩城、慶源、慶興、三水、甲山、義州、朔州、碧潼、昌城、江界、理山等邑勿赴都會, 敬差官分臺等巡行, 備三員給牌。 一, 雖無良籍, 若多年爲良, 衆所共知者, 分揀啓聞屬良。 一, 無賤籍者屬良, 雖無賤籍, 多年役使, 衆所共知者, 理當屬賤, 然或因貧窮, 或因不得已事故, 而役事於人者, 分揀啓聞。 一, 號牌成給時置簿冊內 出牌人所居里名及所據文案名目備書,
                【文案名目如良賤籍及分揀取旨等類。】
               以憑後考。 一, 大君以下宗親奴婢賤籍書題, 伴儻解事奴子中, 堂上官以上奴婢賤籍, 伴儻解事奴子中持詣考準。 如有違誤者, 其書題伴儻奴子從重論罪, 三品以下發牌招來問之。 一, 三品以下前銜人及有蔭人書某子某年甲本貫。 一, 良人書某子某年甲本貫形貌
                【自良人至私賤後面書年號日月。】
               一, 補充軍去官妾子, 書某子某年甲本貫形貌, 未去官人書某婢妾子某年甲形貌。 一, 公賤書某司奴某年甲形貌父某。 一, 鄕吏、驛子書某官某驛鄕吏驛子, 某子某年甲形貌。 一。 形貌若面瘢、目眇、耳割、唇缺、手足蹇等表表有痕者書之。 一, 篆印京中則 ‘漢城’ 二字外方則 ‘邑名’ 二字前後面上下端印之。 一, 不及限受牌者, 以制書有違律論, 公賤則各其司該員, 其邑守令, 私賤則本主竝以制書有違律論, 其私賤屬公, 全家徙邊。 一, 暗錄他人奴婢及良人爲奴婢者, 杖一百全家徙邊。 敬差官守令品官該吏等或不詳察給牌, 或潛隱給牌, 或挾恨, 或要求不時給牌者, 杖一百、全家徙邊。 守令、品官、該吏不檢擧者杖一百、充軍。 僧人號牌則, 一號牌體圓(經)
                〔徑〕
              二寸, 前書職名年甲形貌
                【形貌日月依俗人例書之。】
               一篆印京中則禮曹, 外方則邑名, 前後面上下端印之。 一, 京中則兩宗各其所屬寺住居僧人具職名年甲形貌, 傳報禮曹, 外方則諸寺色掌僧依京中例書呈其邑, 受牌時各持度牒, 親到禮曹及都會官考準給牌, 其中年五十以上及衆所共知有心行者, 雖無度牒亦給。 一, 京外給牌僧成籍, 京中藏于兩宗及禮曹, 外方則其邑及禮曹, 失牌者考籍改給。 一, 僞造者依俗人例, 論罪後還俗。 一, 依俗人定限給牌。 一, 上項事件外已前受敎, 竝不遵行。"
地名: 慶源 (咸鏡道, 都護府)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。
地名: 慶源 (咸鏡道, 都護府)
年: 1473.0

○刑曹啓: "衿川囚私奴亡吾之, 慶源流配後逃亡罪, 依《大典》斬, 妻子屬殘驛奴婢。" 命減死。

○刑曹三覆啓: "長湍囚良人宋今同、奴白同三, 與在逃李石、於里同, 劫朴移成家强盜罪, 醴泉囚白丁李今, 與在逃於里金、伊文季, 劫池自守等家强盜罪, 竝律該斬不待時, 李石、於里同、於里金、伊文季追捕斬, 依受敎, 妻子永屬所居邑奴婢。 慶源囚嚴厚龍、姜蒙古之越入彼土盜馬罪, 律該絞待時。" 從之。

○唐人
              宋奴才等男婦五人, 嘗爲野人所擄, 至是來投慶源鎭, 差通事司譯院正咸仲良, 押解遼東。
地名: 慶源 (咸鏡道, 都護府)
年: 1478.0

○癸卯/受常參, 視事。 右副承旨李瓊仝將刑曹啓本啓: "全義囚良人金順陵辱其父罪, 律該當處斬。" 上問左右, 左議政沈澮、大司憲金紐對曰: "此人所言甚憎, 宜處凌遲。 然律旣如是, 處斬爲便。" 上曰: "以蒿索結父帶, 何異於結父項乎? 宜凌遲。" 吏曹判書姜希孟曰: "若有人罪大於此, 則處以何律? 處斬爲便。" 禮曹參議李孟賢曰: "此人誣言其父奸妻母, 是欲陷父於死地, 罪莫大焉。 依律處斬後, 妻子爲奴何如?" 上曰: "處斬後, 妻子爲奴可也。" 瓊仝又啓刑曹啓本: "羅州囚良人金明存敺殺朴莫同罪, 律該絞待時。" 上問左右, 沈澮曰: "敺殺情跡無疑矣。" 金紐曰: "明存若意謂盜賊而打殺莫同, 則處絞似重。" 上曰: "此人於二三次栲訊皆不承, 至四次輸服。 其栲鞫之際, 不忍其苦, 不無誣服之理。 古云: ‘罪疑惟輕,’ 減死何如?" 沈澮等曰: "允當。" 上特命減死。 又啓刑曹啓本: "慶源囚正兵金自守强奸年十一歲義女子末今致死罪, 律該斬待時, 義州囚良女玉終與物故奸夫石乙同謀殺本夫金仲山罪, 律該凌遲處死。" 竝從之。
地名: 慶源 (咸鏡道, 都護府)
年: 1482.0

○戊寅/受常參, 視事。 同副承旨金礪石三覆啓: "典獄囚私奴仲斤殺牛, 詐稱聽其主閔涵敎令宰殺罪, 比子孫罵祖父母、父母律, 絞待時, 羅州囚私奴介同, 火甲士辛貴孫家罪, 律該斬待時。" 從之。 初覆啓慶源囚私奴郭善雨僞造印信事。 上曰: "其情可矜, 特減死。"
地名: 慶源 (咸鏡道, 都護府)
年: 1490.0

○永安北道節度使尹末孫馳啓曰: "阿陽阿等, 與兀狄哈, 構釁相報仇, 若乘隙掠我邊鄙, 則不得已應之。 彼土山川向背, 道路要害, 不可不知。 請領城底野人及六鎭軍士, 深入彼境, 審視而還。" 命議于領敦寧以上及議政府。 沈澮議: "若我無故動衆入彼土, 則彼必疑惑驚動, 恐禍患從此而起, 擇送五六人, 審其山川道路何如?" 尹弼商議: "兀狄哈, 屢掠邊民, 固當往擊。 然或蹉跌則傷損國威矣, 今姑容忍, 謹守城池, 嚴加隄備何如?" 洪應議: "邊將當嚴兵自守而已, 固不可勞師動衆, 深入敵境, 若或蹉跌, 噬臍無及。 且起彼人怨釁, 所謂邀功生事者也。 兵法曰: ‘致人而不致於人。’ 今宜靜以待動, 勿先爲彼所乘可也。" 李克培議: "彼土山川道路遠近險易, 固不可不知。 然領兵深入, 大張軍威, 驚動諸種野人之心, 非徒大體未便, 脫有彼人不知本意, 出兵欲戰, 當此之時, 擊之則勝否難必, 不擊則懦弱可恥, 處之甚難。 臣意以爲, 擇遣軍士, 秘密輕行, 足以知彼中形勢, 制勝克敵, 固不難也。" 李鐵堅議: "兀狄哈, 搶擄我人物, 非自今日。 如有賊變, 邊將當領兵追擊, 何必於無事之時, 動衆越境, 使彼諸部落, 驚疑生釁乎?" 孫舜孝議: "非時領軍深入彼境, 彼必驚惑, 謀所以應之, 是無釁而我自生釁也。 擇年少壯勇者五六人, 與素諳道路人, 同往審視何如?" 李克均議曰: "自庚辰北征以後, 不越江深入, 雖有知路者, 已年老無用矣。 須於合氷之時, 節度使領輕兵一二千, 往審賊路而還, 則吾士卒審知道路曲直, 而彼亦懾慴, 不敢經犯我境矣。" 傳于承政院曰: "其召宰相中, 知邊事可爲將帥者, 更議以啓。" 武靈君
              柳子光議: "尹末孫欲知彼土山川迂直, 計亦宜矣。 但前此節度使, 無有領兵入彼土者, 今若率大衆入其地, 野人必相謂: ‘朝鮮, 觀兵吾土, 將乘我不備而搶擄之。’ 便生疑忌矣。 昔李牧守趙北邊, 謹烽火遠斥堠而已, 未聞親率兵輕出封疆。 顧近年以來, 兀良哈屢犯邊境, 其罪當討。 若李牧之守趙邊, 羊祐之牧荊州, 班超之守玉門, 撫以恩信, 而彼猶犯邊, 則國家當一大擧聲罪, 深入搶擄其人畜, 焚蕩其巢穴, 不可以堂堂大國, 每受辱於醜虜, 以損國體。 然姑使末孫, 謹烽火, 遠斥候, 保守封彊而已, 不可動衆輕入, 先自生釁也。" 韓致禮、鄭文炯議: "兀狄哈, 屢犯我境, 搶去人口, 須當探道路迂直遠近, 臨機應變。 但率衆深入, 彼必驚惑, 如或相値, 小有不利, 則恐損國威。 臣等意擇勇士五六人, 依平安道斥候例, 循環入送審察何如?" 李季仝議: "臣觀五鎭賊路形勢, 會寧、鍾成, 境接兀良哈所居, 穩城, 直當尼麻車、都骨之地, 慶源、慶興, 則大小居節、南訥骨看, 諸種兀狄哈往來之衝, 其路不一。 今末孫, 欲領兵深入, 以探賊路夷險, 臣不知其意欲向何路也。 臣爲節度使之日, 常引城底野人, 熟聞道里, 兀良哈所居之地最近, 然山路險隘, 地勢蔓延, 非五六日可窮其地。 兀狄哈之地, 則愈遠愈險, 而世相爲讎, 未嘗往來, 故未諳其詳, 然度所言, 其地當不下我國兩三道也。 今只欲審探道路, 輕擧大兵, 深入敵境, 則彼必驚惑, 以爲襲己而嘯聚部落, 依阻險隘, 以死自拒。 脫有不利, 則虧損國體, 誠非細事。 且城底野人, 雖累歲納款, 天性鷙悍, 一有所忤, 輒生憤怨, 誰能宣布恩信, 以制其類? 如常惠之領烏孫, 以斷凶奴之右臂也, 此尤不可之大者也。 今議者不深惟邊事, 而托以斥候, 只遣五六人, 以察險夷, 此不大然。 北道非如平安越邊空曠之野, 虜之部落, 碁布星羅, 晝伏夜行, 必見擒獲, 是驅無辜之民, 探虎狼之口也。 臣意以爲, 邊城常有聲息, 則必遣城底野人, 以召遠處酋長而問之, 宜因此時, 擇我軍士中能譯語有智力者, 與之行, 察其道里遠近, 部落人衆多少以記之, 參考前後往來者之言, 則不出戶外, 可指掌其形勢也。 何必勞師遠涉, 以搆邊釁乎?" 御書曰:
地名: 慶源 (咸鏡道, 都護府)
年: 1492.0

○癸未/永安道觀察使成俊承召而來, 御宣政殿, 引見曰: "北征時, 卿甚勤苦。" 仍問民間弊瘼, 俊曰: "有何弊瘼, 但許琮爲觀察使時, 道內諸邑有父母不孝、兄弟不和、隣里不睦者, 盡令徙邊, 其或父母奴婢合執者及三度得伸後猶訴冤者, 亦論以不和, 因此民心騷擾, 請停之。" 上曰: "可。" 俊曰: "甲山、三水深遠之地, 不事防禦, 全五倫守三水, 始爲防禦之具, 城下鑿海子, 但此城狹窄, 城中居民只三十六戶。 請退築, 使容百戶。 且三水爲咸興之蔽, 若無三水, 則咸興當其賊路, 請徙邊入居。 且三水、仁昌之間, 請設鎭置萬戶, 以固防禦。" 上曰: "可。" 俊又啓曰: "慶源以下無長城, 故賊屢來犯之, 若爲萬世計, 不可不築長城。 但地多沮洳, 又無石築之爲難, 如鑿海子, 逐年開濬, 則勝於殘城矣。" 上曰: "然。" 俊又啓曰: "頃以慶興民少, 令徙民實之, 但慶興城少, 元居民亦不能容, 請退築之。 北靑乃節度使所在, 不須急築也。" 上曰: "然。" 俊又啓曰: "南道節度使, 今留鎭北靑, 距惠山四百五十餘里, 又道里艱險緩急, 何以馳赴? 請依北道例, 冬春在甲山, 夏秋在惠山, 且富寧鎭在山上, 民以無可耕之地爲患, 洪應爲體察使, 從其民願請移於山下, 臣意若設鎭山下, 則賊登山射之, 何以能敵? 請勿移, 或設於玉連堡等處。" 上曰: "可。"
地名: 慶源 (咸鏡道, 都護府)
年: 1495.0

○己卯/持平崔溥啓: "以尹末孫爲義州牧使。 末孫曩爲永安道節度使時, 虜入慶源, 末孫頓兵不進, 不卽救援, 以致邊將見殺、士卒覆沒。 當時, 國人皆曰; ‘末孫及助山萬戶崔進河, 當置極刑, 以雪國家之辱。’ 末孫得保首領, 足矣。 今拜義州牧使, 義州境連上國野人, 實我國要害之地, 固當擇人以遣之。 今當卽位之初, 吏曹當擇人注擬, 近日用人, 大抵類此。 臣等摘其尤不可者論啓, 而略不爲意。 今又以末孫注擬, 甚不可也。 請與前所啓人等幷改正, 又鞫判書。" 傳曰: "尹坦、李鐵堅事, 前己諭之。 尹宗孫豈以忠義衛出身, 而不得爲守令乎? 禹允功已敍東班, 今豈追咎乎? 崔仁壽亦例遷事也, 皆不允。 田霖殺奴斬馬, 果有是事, 則不可用矣。 凡人若己所不爲, 則必欲辨明, 況大事乎 ? 不可以判書詣闕辨明爲非也。 安處良事, 其問于政丞。"

○持平崔溥啓: "以陸閑爲訓鍊院都正。 都正之任, 與成均大司成一體, 爲武班儀表, 固當擇授。 閑之爲人, 素無心行, 不宜居此任。 臣等又聞不罪田霖。 霖之杖子, 雖不可罪之, 其在國恤, 着衰服往來妾家, 非人臣之所忍爲。 此則決不可宥。" 傳曰: "霖若遭國恤, 新得娼妓以爲妾, 則固有罪矣。 霖之得此妾已久, 至有子女。 雖或往來, 無妨。 陸閑雖云無心行, 予未試其人, 不知其失。" 溥啓: "霖以衰服, 往來妾家, 至於留宿。 鞫其隣保, 皆實。 且聞妾家來往如霖者衆, 罪不可赦。 今若釋霖不治, 則綱常之道, 幾乎絶矣。 閑於北征時, 爲許琮幕佐, 潛奸琮妓。 妓卽慶源婢, 而閑爲府使仍奸之, 其行無狀。 成俊爲永安道觀察使, 知其事, 置之中考, 而遞之。 今俊在銓曹, 旣知其心行, 猶擬之, 此甚不可。" 傳曰: "田霖事不允。 兵曹旣以閑注擬, 而予亦聞閑有武才, 故授之。 至於奸妓之事, 予何得知? 行雖如此, 若武才卓異, 則用之, 何妨?" 溥又啓 "閑雖有武才, 其所行如此。 訓鍊院, 乃武士所聚之地, 麤悍者多、識理者少。 須得有名望心行者居之, 然後可以鎭其下。 閑遞慶源來時, 其所奸妓, 登高而呼曰: ‘閑乎, 閑乎! 汝棄我去, 我將誰托。’ 閑之無行, 至使邑妓, 斥呼其名, 其人果將何用? 不可不遞。 霖之近妾, 若在卒哭外, 則臣等不敢復啓。 着衰服往來妾家, 不可不懲。 近來風俗不古, 方在國喪, 有搥牛宮內者; 有以戚里、朝士, 帶妓自恣者; 有以前銜宰相, 宰牛而食者。 臣等方鞫之, 若霖則其罪已著。 若此不罪, 則他無所懲。" 命議于院相。 "尹弼商啓: "霖之妾固非新娶。 然服君喪近妾, 不可以爲是, 姑從臺諫之言。 陸閑武才卓異, 終不可棄, 臺諫所論者, 以不合都正耳, 遞之爲便。" 傳曰: "田霖以時推照律, 陸閑其遞之。" 傳于院相曰: "若用某人, 則臺諫必摘其小過, 而來啓。 予亦以臺諫所言, 不可不聽。 故因而遞之。 臺諫之勢甚張, 此風豈可長乎?" 弼商啓: "固有如此之弊。 然臺諫之言, 斷在上意耳。" 承旨權景祐, 從旁言曰: "臺諫之言, 豈得不聽? 言人過失者, 惟有臺諫耳。 若不聽信, 則雖有過失, 將何所聽聞乎?" 弼商聞其言, 卽曰: "臺諫之言, 雖有可責, 亦當容受。" 又曰: "上敎允當。"
地名: 慶源 (咸鏡道, 都護府)
年: 1510.0

○乙巳/御朝講。 執義金寬、正言李彦浩, 論柳聃年、康仲珍、兪懷哲、李繼福、韓亨允等事, 反覆啓之, 不允。 參贊官李長坤曰: "昨見愁隱豆之議, 他人皆欲許處內地, 金壽童議, 獨以爲華戎雜處, 不可開端, 此萬世經常之論也。 然臣前爲北道評事, 見奴木哈, 居會寧城底。 今觀啓本, 侵責愁隱豆, 使不得安居, 今年農作, 亦皆芟刈, 其勢必不更和輯, 以至於相鬪射殺。 若未得居此, 而入于蒲州, 則其徒衆二十餘口, 反成仇敵。 況今三衛有聲息, 彼得嚮導一人, 爲甚重焉。 凡道路迂直, 軍備虛實, 無不訪問, 且利於分貨, 爭先入寇, 則恐西北生事。 臣意以謂此事, 非如晋
              武帝徙戎於平川。 我朝許居倭奴於三浦之例, 如鏡城、慶源等處, 向化而居者甚多, 捕魚販賣, 無異編氓。 今亦許令分處黃海道, 恐未爲過也。" 上曰: "此言甚當。 前日之議, 欲許處內地, 而臺諫以爲言, 故令開諭還入送矣。 然華戎雜處, 實大可懼, 放寇遺患亦重, 當更廣議。" 仍命還入愁隱豆, 議得于內。 傳于李長坤曰: "所啓野人事, 意欲廣議, 今見啓本及領相議啓, 令更開諭後, 處置未晩, 不須更議。"
地名: 慶源 (咸鏡道, 都護府)
年: 1535.0

○丁酉/御朝講。 領事金安老曰: "近來太白晝見, 久而不滅。 今又冬雷發作, 天變非常。 蓋冬雷之發, 由於陰陽之失度也。 古人云: ‘純陰之月, 陽氣闔藏於地下, 春而發洩, 則萬物生遂。’ 今者陽氣先洩, 萬物難於生遂, 明年農事, 亦爲可懼。 答天之變, 不可以文, 必須人事無失, 人心和睦, 然後天心可和, 天變可弭。 近來人事不順, 故天變如此。 小臣(戶)
                〔尸〕
              位, 罔知攸爲。" 知事柳溥曰: "太白晝現, 久而不滅。 古書曰: ‘太白, 兵象也。’ 且冬雷之變, 極爲非常。 大抵陰陽之氣, 戰(溥)
                〔薄〕
              而爲雷電。 詩曰: ‘燁燁震電, 不寧不令。’ 說者曰: ‘或妾婦乘其夫, 夷爲侵中國, 小人凌君子, 皆其應也。’ 今之有他事, 未可知也, 然當恐懼、修省。" 侍講官金遂性曰: "永川人之事, 人以爲疾怨守令, 而爲之也, 臣以爲不然。 若過去而暫擊之, 則猶可謂之疾怨守令, 而爲之也。 此則其所爲, 至爲已甚, 恐非疾怨守令, 而爲之也。" 獻納李夢弼曰: "乘夜燃火, 而斷破四字云。 其四字, 則不知爲某字也, 然似非無識之人所爲也。 若是奸孽之所爲, 而推於無知之人, 則恐有傍觀, 而竊笑者也。" 安老曰: "(斲)
                〔斷〕
              破四字, 與懸像之事, 何以哉?" 上曰: "冬雷之變, 至爲可懼。 永川人事, 予意亦以爲, 非嫉怨守令者所爲。 至爲荒唐。" 安老曰: "永川人事, 必罪人不自安分, 敢爲凶悖之事, 以快其憤然後已。 朝廷間, 上有聖明, 下有士林, 如兄、如弟, 必須同寅協恭, 而其所議論, 必須平正, 然後朝廷安矣, 天道順矣。 近來以不大之事, 至於紛擾, 大抵議論, 則自當有同異, 然自古雖有過越之言, 心相和平則可矣。 下之人有高論, 而自上酌而容之, 然後可以培養其氣象矣, 而今則與古有異, 若有一論之或異, 則窺伺者, 輒付於其人, 故小臣每以爲懼。 相爭可否於上前之時, 固不可唯而相諾, 要在平心而已。 奸凶之伺隙而離間, 至爲可慮, 朝廷若和平, 則奸人何所窺哉? 進言者, 莫不以奸兇爲啓, 而議論或異, 輒相離間, 恐生自中之亂也。 自上須預知而防微, 下人亦當慮奸人之乘間, 其於論事之際, 雖或相爭, 而退相和平, 而無私憤可也, 近來似無如是事。 古語有之曰: ‘君臣輯睦, 不可圖也。’ 君臣輯睦, 則敵國尙不能圖。 此尤所當省念也。 近者亦爲紛亂, 而自上和解, 極爲美矣。 自上更加堅定, 幸甚。 大抵罪人、罰人, 上豈好之? 朝廷亦豈安而樂之哉? 然必須如是, 然後乃可鎭定故耳。 若安分而思愆, 則亦可以寬假而收敍也。 天地間草木禽戰, 亦皆欲各得其所。 況於同朝之人乎? 勢不得已耳。 朝廷和睦, 乃是修省答災之上策也。" 上曰: "此言是矣。 人心和, 則天心當和, 何有災變?" 安老曰: "大抵應災, 刑獄爲大。 京獄中, 罪之可疑者, 議之似可此意, 昨者已與領議政金謹思, 議而欲啓矣。 蓋赦與疏放, 有罪者幸免, 非所以答災之道也。 但議其疑枉可矣。 獄事有事迹可疑, 而泥於法, 有司難處者矣。" 上曰: "疑獄亦可議矣。" 安老曰: "近來臺諫, 論士大夫之罪也, 原其情而泛論之, 奉傳旨時, 盡入之, 及乎照律也, 亦以此照之, 至爲未便。 祖宗朝傳旨, 則自上折中而下之, 如是可矣。" 上曰: " 傳旨內, 或有一字之遣, 則臺諫還請盡入, 而奉之, 故不得減矣。 臺諫所啓, 與傳旨相同, 亦果未便矣。" 掌令李頤曰: "臺諫旣已盡計, 而啓之, 照律之後, 自上減其罪, 則可矣, 臺諫之語, 有所加減, 則未便矣。" 安老曰: "傳旨, 王言也。 王言, 專以下人之言奉之, 亦爲未便。" 溥曰: "邊備之事, 所當軫念。 加德島設鎭事, 時雖昇平, 而不可不慮也。 滿浦越邊來居野人, 若開諭而不去, 則聲罪驅逐矣。 彼亦雖似可慮, 然外事也。 咸鏡道向化野人, 多辰內地, 如北靑
              無海臺,
                【地名。】
              向化野人, 至爲滋蔓, 尤爲可慮。 前者, 薺浦
              倭奴滋蔓, 朝廷以爲腹心之疾, 而庚午亂作, 國家制之, 至爲幸甚。 咸鏡道
              野人之滋蔓, 甚於倭奴, 若乘間而起, 則禍不可言。 倭奴則以舟師, 只能用劍, 而不能射矣, 野人則陸戰, 其長技也。 長驅而入, 亦爲可慮, 預爲處置可矣。" 特進官尹熙平曰: "北靑
              無海臺, 向化多居焉。 蓋自三國時有之, 今者雖退設六鎭, 咸鏡道本非我國地也。 所謂南沃沮者, 郞今之烏道里也,
                【胡種之號。】
              所謂穢貊者, 卽今江原道之境也。 於春川得貊國之印云, 蓋其地也。 今退居于慶興地, 爲骨間亐知介,
                【亦胡種之號。】
              若長驅, 則可以出來。 前朝之末, 出來于高原、德源之間。 德源有鐵關,
                【地名。】
              蓋來于此矣, 而我太祖大王及李仁佑平治之, 本非我國之地也。 高句麗之都, 今在三衛,
                【毛憐、建州等衛。】
              而東沃沮, 卽白頭山之東, 甲山、三水之地也。 北靑
              無海臺、鏡城
              靑巖向化野人, 自古居焉。 龍城之水, 岐而一泒流于殊乙溫, 一泒流于靑巖, 靑巖之野人, 安業而居久矣。 鏡城城固, 城外長江, 江外民田, 與野人之田, 相間而耕食。 若未及收齊, 而疊入, 則寄其穀于野人矣。 野人今如我國之人, 而又有能文筆者, 與慶源、慶興等處野人, 相通而婚嫁矣。 頃者移來于文川, 地其輩皆胡服騎馬, 以馳獵爲事。 或出來于黃海道等處, 奪取民家所曬之穀, 橫行自恣, 恩及江原道而至于下三道矣。 如此之輩, 推刷則可矣, 若如無海臺、靑巖等處安業者, 推刷則必致搔動矣。" 溥曰: "今雖如此, 五胡立亂可監。 當革心向化之時, 則無異於編氓, 而終使中原爲腥膻之域矣。" 上曰: "如是之事, 若徐爲之所, 則猶可, 若急處, 則當致騷擾矣。"
地名: 慶源 (咸鏡道, 都護府)
年: 1543.0

○領議政尹殷輔等啓曰: "今日聖心驚動。 事雖重大, 議得似未安也。 中朝征討, 不爲則已, 爲則必用胡御史之策。 征討日期, 未知其進退, 都元帥、副元帥, 斯速擇定, 則其人等, 必措置兵事也。" 答曰: "都、副元帥, 不得已合於物情, 然後可爲也。 可當人, 卿等議啓。" 三公同議, 以李芑、張彦良書啓。 又啓曰: "西征則從事官、軍官等, 所當廣選, 而朝廷之上, 可用之人乏少。 罷散中可用武臣, 及文臣中知武事者, 參考用之何如? 濟州牧使南致勤, 武才卓越, 如此之時, 固當用之, 請遞致勤, 用於西征。" 答曰: "皆如啓。" 又啓曰: "今差元帥, 調兵三道,
                【平安、咸鏡、黃海。】
              徙民之擧, 所在當停, 入居在逃者, 已令兵曹, 設法刷還。 但前此刷還之令屢出, 而未見擧行, 徒爲文具, 無一人還入配所者, 至爲未便。 自今申勑中外官吏,窮極括刷, 各還配所, 如或慢不奉行, 各別嚴加痛治, 使之毋襲前弊。 且慶源、慶興軍民, 死亡殆盡, 邊圉空虛, 守禦無策, 京外犯罪應徙者, 限兩鎭稍實, 一切入送爲當。 且東宮火燒, 世子無所在之處, 不知何以爲之? 廷臣等深用悶焉。 東宮雖速修理, 豈能輕易畢役哉? 臣等不勝憂慮。" 答曰: "皆如啓。 且東宮盡燒, 至爲駭愕。 世子無所在之處。 予亦欲議, 急遽未暇, 觀卿等之言, 甚當。 世子近日姑移大內, 上下人多接待, 書筵等事亦難。 姑於昌德宮, 東宮移住, 而頻數問安, 往來有弊, 斟酌行之爲當。 若東宮改造, 則予亦當移御也。 東宮造成材木, 該司預爲磨鍊行移, 及其氷解流下, 然後可於秋成, 得營繕矣。 明年夏流下則似緩, 何以爲之? 且東宮失火之人, 反覆尋問, 未的其人。 失火之處, 非如殿閣差備門內初面之房, 在衆人往溷廁之路, 蹤跡雜遝, 而主房之婢, 適就任使處, 房空之時, 火焰忽起, 此不知某人之所失也。 若明知犯人, 則所當痛治, 以懲其後, 但未的知而窮推, 則恐起大獄, 不可爲也。 若不推治, 全無懲戒後日之意, 故主房之婢, 斟酌決杖, 定其司苦役, 則何如?" 三公回啓曰: "世子無所在之處。 昌德宮, 東宮姑先移御, 而問安踈數事, 自上命爲之宜當。 繕工提調柳灌來此言, 欲貿東西兩江私材木, 先造低微小家, 如正殿堂宇, 則不得已以流下之木爲之也。 雖造低微小室, 始爲營繕, 則自上亦當移御于昌德宮也。 失火之人, 外人未詳知之, 自上亦未的知, 則全棄雖曰不可, 而(然)
                〔無〕
              有暖昧之事, 不可大治。 笞杖後定其司苦役, 上敎至當。" 答曰: "知道。"
地名: 慶源 (咸鏡道, 都護府)
年: 1554.0

○濟州牧使南致勤、全羅右水使金贇馳啓倭變。
                【致勤狀啓: "五月二十二日, 荒唐一船, 自西大洋向東而來, 半懸一帆, 指向朝天館。 又倭船一隻向牛頭外東大洋, 後來船二隻, 去陸五里許, 下帆下碇留住。 二十四日平明, 欲爲來擊, 嚴示軍威, 則卽懸帆馳歸東大洋矣。 二十五日, 飛陽島黑衣入四五名呼喚云, 故多抄勇軍, 戰船四隻, 左右夾進, 則倭人七名, 敗船登陸, 生擒結縛, 分載出陸。 二十五日, 荒唐人, 乘敗船板浮來, 領軍馳到, 則倭人二十三名, 唐人二名, 乘敗船板浮流登岸, 生擒拘留, 不多日, 賊船連絡, 不絶, 晝夜橫行, 賊謀難測, 作耗可慮。 
                    〔銃〕
                  筒, 最關禦敵, 而爲半不足, 各字銃筒及火槍、弓絃, 請下送。 金贇狀啓: "倭船一隻, 泊甫吉島, 整齊兵船, 馳入相戰, 水軍方億貴中箭, 不至重傷。 指向東大洋去, 海暗不得看望" 云。】
              上命召三公、兵曹、備邊司知邊事諸人會議。 傳曰: "近來邊釁大熾, 造山之事, 已爲駭愕, 而今觀濟州牧使及全羅水使啓本, 倭變如此。 以此觀之, 對馬島主書契, 似不虛矣。
                【對馬島主送釜山浦書契稱: "今年西戎、近島諸凶奴蜂起, 賊于大明者數百艘, 依于順風, 可赴貴國" 云。】
              邊釁已爲可驚, 而昇平已久, 軍令不振, 未有甚於今時。 北方之變, 非不豫知也, 然而邊將狃於尋常。 故致勗爲慶興府使時, 朝廷擇差, 則自當盡心, 而慢不措置, 退在一息之程, 不卽救援。 此豈邊將之道, 擇遣之意乎? 前日姑從大臣降資之啓, 而今更思之, 降資之罰, 與失悞軍機重律不中。 如此之時, 習於姑息, 而專事解弛, 則將何以警衆心、振軍令、立國威乎? 致勗削奪官爵, 本鎭充軍, 助防將崔豪, 曾已往矣, 其代致勗, 他助防將, 則以他人差遣可也。 於蘭萬戶金希章, 亦爲緩慢, 依致勗例, 本鎭充軍。 濟州助防將及能射武臣抄出, 量給弓箭下送, 倭、漢學通事, 亦速遣可也。 倭人處置及防備諸事, 自朝廷別議處之。" 領議政沈連源、左議政尙震、右議政尹漑、兵曹判書尹元衡、右贊成安玹、知中樞府事張彦良、工曹判書李名珪、吏曹判書李浚慶、漢城府判尹曹光遠、同知中樞府事方好義、僉知中樞府事張世豪、同知敦寧府事宋淑瑾、同知中樞府事李光軾、上護軍尹倓、兵曹參判丁應斗、參議李滉、參知朴永俊同議啓曰: "臣等伏聞下敎, 而見南致勤啓本之辭, 自來就擒倭人與唐人, 處置甚難。 自張彦良以下, 以爲當奏達朝廷, 此實經常之論。 臣連源、尙震、尹漑與元衡、安玹、浚慶、李滉之意,
                【安玹初從彦良以下之議, 及其將啓, 改從此議。】
              以爲奏達朝廷, 雖爲得正, 而年前旣已獻俘, 今又奏達, 則日本聞之, 必有憾於我。 況前年之獻, 則有書刻年號, 銃筒等物, 顯是爲賊, 而與我國人, 亦相廝殺被獲, 所以必奏不疑, 今此就擒者, 或是賊倭, 而敗船漂浮, 幸得登岸, 旣無作賊形止, 又自束手就擒。 邊將若以先年傳敎之意, 不許登岸, 使之自任其漂流, 則可也, 而必收縛起解, 甚爲不當。 若來京之後, 不能處置, 或奏達, 或治罪不還, 則其爲結怨不小。 今宜急遣一譯官, 押回本州, 使奉審先年下諭旨意, 覓給船隻放送, 使之自由何如? 爲國之道, 有經有權, 如此等事, 不得不以權宜處之。 且以啓本之辭觀之, 倭船雖多現形, 而似非賊倭。 助防將則加里浦僉使, 專爲濟州助防也, 不必別遣。 但助防能射之人, 多不能射云。 此則咎在節度使。 宜下書責諭, 使之親抄入送, 銃筒、火藥、弓弦等物, 量數加送。 且北道之事, 尤爲緊急。 南致勗臨機誤事, 削職充軍之敎甚當。 崔豪雖可爲其代, 而助防之任亦緊。 今以靈巖郡守權詹, 陞差慶興府使, 數三日內發遣赴任, 慶源府使李希孫, 亦已遞之, 以北道虞候魚守淵代之, 又以在罷金以豪敍用爲虞候, 亦於數三日內發遣。 又以能射武臣, 爲輸城察訪, 加抄能射別軍官二十人, 隨後分運入送分防, 以備冬月之警何如?" 傳曰: "如啓。" 今觀唐人之言, 則唐人交通倭奴, 作賊上國明矣。
                【倭人
                  絲二老等供稱: "日本
                  銅興居人, 與唐人
                  蔡四官等, 以買賣大明事, 同博多州人、銅興人、平居島人到章州府, 買賣還鄕時船敗, 銅興人平田大藏等二十人、博多州
                  時世老及蔡四官等, 杖執三板, 浮流登岸云云。" 倭人
                  千六等供稱: "日本
                  平居島人, 齎持銀兩, 買賣湖州地, 回還船敗, 唐人
                  蔡四官等, 則回還時, 誤以爲博多州敗船, 倭人捉載而來云云。" 倭人
                  仁王等供同, 唐人
                  孫美等: "欲往我國, 故同載云云。"】
              以此見之, 奏達爲正, 然不與相戰, 而窮來就擒, 宜遣事知譯官謂之曰: ‘我國不可不計好生之道, 故遣爾還歸, 後若犯境, 必當如法討殺不饒。’ 以此諭送可也。"
地名: 慶源 (咸鏡道, 都護府)
年: 1583.0

○甲寅/慶源虜變, 陷城時, 正兵吳漢春馳冒賊鋒, 發其父於重圍, 仍與之同死, 鍾城烽燧軍韓揚突入賊中, 箭被體而不顧救其父以歸, 安原內奴萬年長妻春月, 穩城保人金銀石妻今伊, 懼汚於賊, 自經而死, 因巡察使啓聞, 命旌門復戶, 韓揚則特賜木綿襦衣二領, 甲冑一部, 弓長片箭環刀等物。

○是歲, 申嚴刷還之令。 六鎭之初斥也, 募民入居, 公私賤口, 則贖免爲良, 良民則附土官資, 拔其尤、敍其勞, 陞至鎭將。 初至, 耕種、器用、家室、資裝, 皆官爲經紀資給。 故內地無賴失業之流, 皆歸之。 自成廟朝以後, 舊法皆廢, 而邊將貪暴, 兵民不堪, 始有逃還者。 故設令凡逃還人, 永屬驛卒。 其後逃者, 求爲驛卒, 以免者衆。 遂嚴刷還之法, 而中外騷擾, 害及完戶矣。 至是, 慶源公屬玉婢, 逃歸嶺南, 死已八十餘年, 以法則猶在屬驛令中也。 大臣議以: "此法不可少弛, 當倂其子枝男女, 盡遷之。" 玉婢爲人妾, 冒良已久, 子孫皆嫁士族, 至數百千人。 寺正尹承吉, 初爲敬差官, 心傷其冤, 踈遠婚媾, 皆從減免。 未幾, 承吉被遞, 崔顒代之, 一切驅刷, 不許申訴, 橫罹冤陷者, 不可勝辨。 其爲士族妻婦者, 往往自決, 渡漢江時, 哭聲漲天, 國中稱爲玉婢之亂。
                【崔顒未幾, 嘔血暴死, 人以爲報應。】
地名: 慶源 (咸鏡道, 都護府)
年: 1592.0

○倭將淸正入北界, 會寧人叛, 執兩王子、諸宰臣迎降, 關南北皆陷于賊。 初, 淸正踰嶺, 而窮追王子行, 王子奔, 至鏡城。 北兵使韓克誠拒戰于磨天嶺, 海汀倉爲倭軍所綴, 軍潰而走。 王子轉入會寧府, 聞賊兵追迫, 欲向前, 鎭土兵已謀叛, 佯請守城, 自守門鑰, 使不得出。 翌日土官鎭撫鞠景仁聚徒作亂, 自稱爲大將, 以甲騎五百結陣。 時, 巡邊使李瑛、府使文夢轅在南門樓上, 愕不知所爲。 高嶺僉使柳擎天果悍壯士也。 咡謂瑛曰: "景仁叛, 而本府兵從者半, 未必盡其腹心。 公於此團集一行軍官、員役, 戒嚴而臨之。 吾則往諭景仁使解兵, 卽不聽便斬首, 諭衆使散。 公自此呼聚受降, 自然定矣。" 瑛庸懦, 搖首曰: "愼勿爲此言。" 景仁微聞其計, 使人執軍官壯健者盡斬之。 擎天見言不用, 卽與麾下數人, 開西門出去, 賊不敢追。 景仁遂圍客舍, 就執兩王子及夫人、女侍, 一行奴婢等與宰臣金貴榮、黃廷彧、黃赫, 竝其家屬, 皆綁縛置一間房, 如積峙器物。 貴榮後妻李氏年少, 賊欲刼之, 卽就館中屛柱縊死。 李瑛解甲就賊中, 哀乞請釋王子, 賊執之。 景仁以文書馳報于淸正, 淸正至府, 結陣城外, 單輿入城, 見王子、諸臣, 責景仁等曰: "此乃汝國王之親子及朝廷宰臣, 何困辱至此?" 解縛置軍中, 饋供頗厚。 遂引兵渡豆滿江, 深入老土部落, 攻陷城塢, 胡人四起邀擊, 士卒多死傷。 還由鍾城
              門岩渡江, 歷入穩城、慶源、慶興, 從海邊峽路, 還入鏡城。 諸鎭堡土兵、豪首皆執官吏叛降, 倭人兵不血刃。 鏡城戶長鞠世弼首叛, 執判官李弘業與賊。 韓克誠遁入藩胡部落, 胡人不受, 送于慶源民家, 卽被執。 淸正留兵數千, 據吉州, 
                【賊將名忠正。】
              自明川以北八鎭, 皆以叛民爲首領以鎭之, 有刑伯、禮伯之號。 江外雜胡, 乘時寇掠, 邊堡土民, 反與連結。 淸正還據安邊府, 關南州鎭亦爲叛民所據, 皆受淸正節制。 端川郡守姜燦素得民心, 頗集良民爲兵, 自衛據郡界, 谷中土民多歸之。 初, 李渾被執, 金貴榮等以便宜, 除會寧府使李瑛爲南兵使。 瑛憚南出, 求兼南北道巡邊使, 陪行王子入北, 以文夢轅爲會寧府使竝被執。 金貴榮老昏, 黃廷彧父子皆不戢下, 宮家奴輩到處侵擾, 大失人心, 以此促其叛亂。 尹卓然以詭計, 落留南道, 朝廷不省其罪, 用以代柳永立, 又以成允文代瑛, 皆匿三水山谷間。 旣而行朝聲聞復通, 訛言稍息, 亂民頗戢, 故二帥得免。
地名: 慶源 (咸鏡道, 都護府)
年: 1596.0

○諫院啓曰: "東宮平復之後, 始有會講之禮, 擧朝孰不欣抃? 今日, 宮僚旣會, 傅亦來詣。 右副賓客金宇顒, 初以身病不進, 未幾, 又以進參爲言, 擧措顚倒, 以致賓位不齊, 講筵旣設而旋停, 至爲未便。 請金宇顒推考。 輔導之責, 全在於賓師, 其任極重, 不可久曠。 左賓客金睟、右賓客李恒福, 以接伴使, 方在南中, 還朝遲速, 未可預料。 請竝命遞差, 以在京人差出。" 前啓內奴抄出事。 上曰: "穩城、鍾城、慶源、慶興、三水、甲山奴婢, 限今年, 依啓施行。 餘竝依啓。"